
PASIŪLYMAI
Piliečių laisvių, teisingumo ir vidaus reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
[bookmark: restart]1.	pažymi, kad Audito Rūmų 2022 finansinių metų biudžeto vykdymo ataskaitoje pastabų dėl Europos duomenų apsaugos priežiūros pareigūno (EDAPP) nėra; pakartoja savo raginimą Audito Rūmams į savo metinį auditą įtraukti EDAPP metines finansines ataskaitas ir paskelbti ataskaitą, nes tinkamam visų Sąjungos įstaigų veikimui labai svarbus skaidrumo aspektas;
2.	palankiai vertina EDAPP paskelbtą 2022 m. metinę ataskaitą; pabrėžia EDAPP vaidmenį prižiūrint Europos Sąjungos institucijų, įstaigų ir organų duomenų tvarkymo operacijas ir konsultuojant dėl jų; palankiai vertina EDAPP organizuotą konferenciją „Duomenų apsaugos ateitis. Veiksmingas vykdymo užtikrinimas skaitmeniniame pasaulyje“, kurioje daugiau kaip 2 000 dalyvių diskutavo, kaip veiksmingai apsaugoti asmenų teises į privatumą ir duomenų apsaugą; primena, kad ši konferencija prisidėjo prie Komisijos pasiūlymo dėl reglamento, kuriuo nustatomos papildomos procedūrinės taisyklės, susijusios su Bendrojo duomenų apsaugos reglamento vykdymo užtikrinimu;
3.	apgailestauja, kad etatų plano užimtumo lygis yra žemesnis nei numatyta 2022 m.; pripažįsta, kad trūksta kvalifikuotų specialistų; ragina EDAPP išnagrinėti naudingas strategijas, kuriomis būtų galima plačiau paskleisti informaciją apie laisvas darbo vietas;
4.	palankiai vertina, kad EDAPP ėmėsi tolesnių veiksmų, susijusių su sprendimu byloje Schrems II, visų pirma 2022 m. daugiausia dėmesio skirta ES institucijų, įstaigų ir organų sutartims su privačiais subjektais, ypač su stambiais informacinių ir ryšio technologijų paslaugų teikėjais, ir ES institucijų, įstaigų ir organų susitarimams su ne ES ar ne EEE viešosiomis įstaigomis arba tarptautinėmis organizacijomis; 
5.	palankiai vertina ES institucijoms, įstaigoms ir organams rengiamus mokymus bei 2022 m. gruodžio mėn. EDAPP ir Europos Sąjungos kibernetinio saugumo agentūros (ENISA) pasirašytą susitarimo memorandumą; ypač palankiai vertina EDAPP dalyvavimą Koordinuotos priežiūros komiteto, užtikrinančio koordinuotą Europolo, Eurojusto ir Europos prokuratūros priežiūrą, veikloje; pabrėžia, koks svarbus yra EDAPP darbas vykdant priežiūrą ir vykdymo užtikrinimą, siekiant užtikrinti, kad ES institucijos, įstaigos ir organai, dirbantys policijos ir teisingumo srityje, visapusiškai laikytųsi taikytinos ES duomenų apsaugos acquis;
6.	palankiai vertina tolesnius veiksmus, kurių EDAPP ėmėsi dėl piliečių prašymo suteikti prieigą prie duomenų; pažymi, kad EDAPP priėmė sprendimą šiuo klausimu prieš tai, kai buvo patikrinti ir nustatyti visi faktai; pažymi, kad EDAPP sprendimą užginčijo ir skundo pateikėjas, ir Europolas; pripažįsta, kad EDAPP peržiūra šiuo metu yra sustabdyta dėl to, kad šį klausimą nagrinėja nacionalinis teismas; pabrėžia, kad svarbu užtikrinti, jog žmogiškieji ir finansiniai ištekliai atitinkamai atitiktų augantį EDAPP darbo krūvį; pripažįsta, kad reikia papildomų techninės kvalifikacijos darbuotojų, siekiant užtikrinti tinkamus tolesnius su EDAPP užduotimis susijusius veiksmus; rekomenduoja EDAPP šio atvejo kontekste peržiūrėti savo darbo procesus, ypač kalbant apie piliečių skundus, atsižvelgiant į visą susijusią informaciją, ir informuoti biudžeto įvykdymą tvirtinančią instituciją apie šioje srityje padarytą pažangą;
7.	palankiai vertina tai, kad reaguodamas į COVID-19 pandemiją EDAPP sukūrė vidaus darbo grupę, kuri stebi ir vertina ES ir ES institucijas, įstaigas ir organus; palankiai vertina tai, kad EDAPP dalyvauja veikloje, kuri yra susijusi su ES institucijų, įstaigų ir organų, kaip duomenų valdytojų, veiksmų, iniciatyvų ir pasiūlymų vertinimu, taip pat vertina pasiūlytus technologinius sprendimus, kuriais siekiama kovoti su COVID-19 pandemija, ir teikia ES institucijoms, įstaigoms ir organams gaires, skirtas padėti jiems tinkamai kovoti su pandemija, be to, užtikrina, kad būtų laikomasi duomenų apsaugos teisės;
8.	atkreipia dėmesį į Europos ombudsmeno tyrimą 2022 m. baigtoje nagrinėti byloje 1995/2022/OAM prieš EDAPP dėl teisės susipažinti su dokumentais, kurioje buvo padaryta išvada, kad EDAPP atsisakymas suteikti galimybę visuomenei visapusiškai susipažinti su dokumentais Nr. 8–10 nebuvo netinkamo administravimo atvejis ir kad EDAPP išsprendė antrąjį skundo aspektą, susijusį su dokumentais, patenkančiais į prašymo taikymo sritį, suteikdamas galimybę iš dalies susipažinti su vienu dokumentu, kuris pradiniame etape buvo neteisėtai kupiūruotas; ragina EDAPP apsvarstyti galimybę nustatyti vadinamojo numatytojo skaidrumo politiką ir per pagrįstą laikotarpį naudotojams patogiu ir prieinamu būdu proaktyviai skelbti dokumentus, susijusius su EDAPP veikla.

